FCSB așteaptă să primească trofeul de campioană a României la partida cu CFR Cluj, din etapa a 9-a play-off-ului SuperLigii. Meciul este programat pe 11 mai, de la ora 20:00, pe Arena Națională.
FCSB va începe partida cu CFR Cluj cu cea mai bună garnitură pe care o are la dispoziție, deoarece dorește ca fanii prezenți pe stadion și cei din fața televizoarelor să vadă la treabă jucătorii care au bifat cele mai multe minute pe parcursul sezonului.
Totodată, clubul roș-albastru își propune să câștige în partida din etapa cu numărul 9 a SuperLigii, pentru ca decernarea trofeului să precedată de o victorie în fața echipei care i-a dat cele mai mari bătăi de cap în ultimele nouă sezoane.
Mihai Stoica, președintele consiliului de administrație al FCSB, a anunțat că un singur jucător din lotul roș-albaștrilor nu este apt pentru înfruntarea cu ardelenii. Ngezana are o problemă la spate și o să fie menajat.
În afară de fundașul central din Africa de Sud, toți ceilalți jucători vor putea intra din primul minut, inclusiv Florinel Coman și Vlad Chiricheș, accidentați în urmă cu câteva etape, dar și Risto Radunovic, absentul de la meciul cu Universitatea Craiova.
”Vestea proastă pentru CFR este că, în afară de Ngezana, vom juca cu toți titularii. El este aici, dar are o problemă la spate și este riscant. Se antrenează și se recuperează.
Toți ceilalți, inclusiv Radunovic și Coman, vor juca. Chiricheș poate juca și el. Din moment ce jucăm cu prima garnitură, avem așteptări. În primul rând, trebuie să ne respectăm suporterii.
Nu poți să îți iei echipa a doua și să folosești titularii doar la celebrare, nu ne putem face de râs. Vom juca”, a declarat Mihai Stoica, la Orange Sport.
Mihai Stoica a vorbit în urmă cu câteva zile că o decizie în cazul lui Nana Antwi, jucătorul lăudat atunci când a ajuns în lotul celor de la FCSB, se va lua în vară, existând posibilitatea ca acesta să plece.
”Nana Antwi a fost reţinut în meciul cu Universitatea Craiova, nu ştiu de ce, ar trebui să-l întreb. A avut un aport ofensiv substanţial. Acum mi s-a părut reţinut. (n.r. – e un jucător pe care vă bazaţi în sezonul vitor?) Depinde, în funcţie de ce transferuri se vor face. Are contract cu noi”, a spus Mihai Stoica.